Fredag ved 14-tiden brød garagen i brand ved en landejendom ved Dorf nord for Dronninglund. Garagen, der var indrettet i en tidligere lade, er brændt ned til grunden. Kun metalspærrene er det lykkedes brandfolkene at redde, fortæller indsatsleder ved Nordjyllands Beredskab Jesper Ludvigsen. - Vi har undgået branden spredte sig til stuehuset, der ligger to-tre meter fra bygningen, og det er lykkedes at holde temperaturen så langt nede, at stålspærene ser ud til at holde, siger han. Alt i bygningen er ødelagt Alt andet i bygningen, blandt andet en trailer, en traktor, en havetraktor, et lager af brænde og andet er totalt ødelagt ved den voldsomme brand. - Da vi ankom, var hele bygningen allerede overtændt, siger han. Det var den mandlige beboer på adressen, der opdagede ilden og ringede 112. Forbrændinger og røg Derefter kæmpede manden med at redde nogle gasflasker og en bil ud af garagen, indtil hans kone fik ham overtalt til at standse kampen. På det tidspunkt havde en forbrændinger op ad armene og havde indåndet noget røg, fortæller indsatslederen. Han blev kørt med ambulance til sygehuset for at blive tjekket for røgforgiftning og for at blive behandlet for sine sår. Vagtchef ved Nordjyllands Politi Mads Hessellund fortæller, at brandårsagen endnu er ukendt, men han understreger, der ikke er konstateret noget mistænkeligt i forbindelse med branden.

Referat:
En mand måtte på sygehuset med brandsår på armene og formentlig røgforgiftning, efter han fredag eftermiddag forsøgte at redde gasflasker og en bil ud af en brændende garage på hans ejendom ved Dorf.